

ПРИЛОЖЕНИЕ I

**МЕТОДОЛОГИЯ ЗА ОЦЕНЯВАНЕ НА КАЧЕСТВОТО НА СИСТЕМИТЕ И ПРАКТИКИТЕ ЗА УПРАВЛЕНИЕ НА ПУБЛИЧНИТЕ ИНВЕСТИЦИИ НА ДЪРЖАВИТЕ ЧЛЕНКИ**

**1. Обхват**

С цел да се увеличи въздействието на публичните инвестиции и на всяка потенциална подкрепа по линия на ЕФСИ, оценката на качеството на системите и практиките за управление на публичните инвестиции на държавите членки допринася за тяхното високо качество. Тази оценка подпомага увеличаването на ефективното планиране, разпределянето и осъществяването на публични инвестиции на национално равнище.

Показателите се основават на принципите, установени с настоящия регламент по отношение на целта и обхвата на ЕФСИ, критериите за допустимост и критериите за задействане.

**2. Показатели**

В контекста на оценката на качеството, посочена в член 1, Комисията разглежда петнадесет показателя по отношение на вземането на решения за публичните инвестиции на три различни етапа от цикъла на публичните инвестиции.

Трите основни етапа от цикъла на публичните инвестиции са:

1. планиране на публичните инвестиции в публичния сектор („етап на планиране“);

2. разпределяне на публичните инвестиции по сектори и проекти („етап на разпределяне“);

3. изпълнение на проекти в срок и в рамките на планирания бюджет („етап на изпълнение“).

За оценка на *етапа на планиране* се използват следните показатели:

а) фискалните правила и принципи са предназначени да гарантират, че общите равнища на публичните инвестиции са адекватни, предсказуеми и устойчиви;

б) секторните планове са предназначени да гарантират, че решенията за публични инвестиции се основават на ясни и реалистични приоритети, оценки на разходите и цели за всеки сектор;

в) централните и местните механизми за координация гарантират, че плановете за публични инвестиции са интегрирани на различните нива на управление, гарантират сигурност за финансирането от страна на централното правителство и осигуряват устойчиво равнище на поднационално кредитиране;

г) управлението на публично-частните партньорства (ПЧП) гарантира ефективна оценка, подбор и наблюдение на проектите и задълженията на ПЧП;

д) разпоредбите, които регулират инфраструктурните дружества, гарантират отворени и конкурентни пазари за предоставяне на инфраструктурни услуги, обективно ценообразуване за инфраструктурни продукти и ефективен надзор върху инвестиционните планове на инфраструктурни предприятия.

За оценка на *етапа на разпределяне* се използват следните показатели:

а) многогодишно бюджетиране, което гарантира прозрачност и предвидимост по отношение на равнищата на инвестиции от страна на министерства, програми и проекти в средносрочен план;

б) пълнота на бюджета, която се отразява от факта, че всички публични инвестиции, независимо от канала за финансиране, са разрешени от законодателя и са оповестени в бюджетната документация;

в) единство на бюджета, което се отразява от факта, че решенията относно отделните проекти отчитат както техния непосредствен капитал, така и бъдещите разходи за експлоатация и поддръжка;

г) оценка на проекта, която се отразява от факта, че проектните предложения са предмет на публикувана оценка, като се използва стандартна методология и се взема предвид потенциалният риск;

д) избор на проект, който се отразява от факта, че проектите системно се подбират и одобряват въз основа на прозрачни критерии и се включват в списъка от одобрени проекти за публични инвестиции.

За оценка на *етапа на изпълнение* се използват следните показатели:

а) защитата на публичните инвестиции се отразява чрез бюджетни кредити за проекти, които са достатъчни за покриване на общите разходи по проекта и не могат да бъдат отклонявани по преценка на изпълнителния орган;

б) наличност на финансиране, което дава възможност за планиране и поемане на ангажимент за инвестиционни проекти, въз основа на надеждни прогнози и навременни парични потоци от държавната хазна;

в) прозрачност на изпълнението на бюджета: големите публични инвестиционни проекти се обявяват като обществена поръчка чрез конкурентна и прозрачна процедура, която се наблюдава по време на изпълнението на проекта и се подлага на независим одит;

г) управление на проекти: установен е отговорен ръководител на проекта, който работи в съответствие с подобрените планове за изпълнение и осигурява стандартизирани процедури и насоки за корекции на проекта;

д) наблюдение на публични активи: активите се признават, оценяват и докладват по подходящ начин, а амортизацията им се посочва във финансовите отчети с общо предназначение.

**3. Таблица с резултати и отчитане**

За всяка държава членка се изготвя таблица с показатели и резюме за целите на определянето на силните и слабите страни на системите и практиките за управление на публичните инвестиции по прозрачен начин.

Комисията представя констатациите от своята оценка в доклад, адресиран до държавите членки.

**4. Препоръки**

Комисията може да отправи практически препоръки към държавите членки въз основа на своята оценка, за да даде възможност на съответната държава членка да повиши ефективността на своите системи и практики за управление на публичните инвестиции.